Траян Първанов
Червените петли

chitanka.info

Пътуват призори надвесените облаци —

димят, люлеят се под сводовете лунни

и хората откриват свойте детски образи

в дълбокия и топъл кладенец на юни.

Над къщи и дворове с пролетна украса —

избила цвят зелен от тухлените зидове

отпърво плахо и несмело, се разнася

разсънения плясък на крила невидими.

И в миг от взривове изтръпва въздуха —

гърмят, преливат се, разтърсват тишината.

Петлите пак за яростна верига връзват

и дърпат лунното лице към равнината.

Крещят под стрехите и огнените гребени

кървят в дворовете като червени рани

и в облаци от буйна светлина погребана

луната се търкаля, изтъняла странно.

О, утро на безсънните петли, които

във нощите със предразсъдъка се борят

и с господарска ненаситна упоритост

отритват скуката от безполезни спорове.

Петлите стихват бавно в утринното време

и от умора край оградите ще паднат,

където жадно върху слънчевото семе

нахвърлят се врабчетата, по навик гладни.

Но винаги в деня с червените си брадви,

петли бунтовни —

                                вие неспокойно бдите

и не участвате във шумните паради,

защото ново утро трябва да родите!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.